Rabis Abu-Chalilis

**Rabis Abu-Chalilis** (, g. 1957 m. rugpjūčio 17 d. Libane) – ūdo atlikėjas ir kompozitorius.

## Gyvenimas
Libano kompozitorius ir ūdo atlikėjas Rabis Abu-Chalilis gimė 1957 metų rugpjūčio 17 dieną Beirute. Beiruto konservatorijoje studijavo arabų ir Vakarų pasaulio muziką. 1978 metais dėl Libane kilusio pilietinio karo emigravo į Miuncheną (Vokietija), kur, vadovaujamas Valterio Toirerio mokėsi groti fleita. Šiuo metu su žmona ir dviem vaikais gyvena Miunchene, kitą dalį laiko praleidžia Pietų Prancūzijoje.

## Muzika
Nuo mažens mokėsi groti ūdu – arabų liutnia be dalmenų. Beiruto konservatorijoje ūdą studijavo vadovaujamas šio instrumento virtuozo Georgeso Faraho. Dėl Libane kilusio pilietinio karo pasitraukė į Vokietiją. Miuncheno muzikos akademijoje studijavo klasikinę Vakarų fleitą pas Waltherį Theurerį.

Savo kūryboje tradicinę arabų muziką dažnai jungia su džiazu, roku, Vakarų klasikine muzika. Drauge su Anuaru Brahemu (*Anouar Brahem*) laikomi žymiausiais ūdo atlikėjais, griežiančiais World Jazz stiliaus muziką. Patyrė Ornetės Kolmano, Don Cherry, Franko Zapos, Belos Bartoko įtaką. 2003 m. Su pasisekimu dalyvavo Pekino džiazo festivalyje, kur muzikavo pritariant tūbai, klarnetui ir mušamiesiems.

## Įrašų albumai
Pirmajame Rabi Abu-Chalilio albume *Nafas* (1988 m.), kurį išleido ECM įrašų kompanija, vyrauja tradicinė arabų muzika, jungiama su įvairių tautų būgnų skambesiu.
Albumuose *Al-jadida* ir *Blue Camel* (1992), kurie buvo įrašyti su alto saksofonininkais Sonny Fortune ir Charlie Mariano ir fliugelhorno atlikėju Kenny Wheeler, juntama didžiulė turkiškos muzikos įtaka. Rabis Abu-Chalilis savo kūriniuose gausiai naudoja mišrius metrus (pvz., 11/8 kūrinyje „Sachara“) bei klasikinius arabų, turkų ir persų metrus, kaip antai 10/8 (grupuojama 3+2+2+3), 5/8, 7/8 ir kt. Ypač tai ryšku pjesėse "Nightfall" iš albumo *Between dusk and dawn*, "Ziriab" iš albumo *Blue Camel*, "After dinner" iš albumo *Tarab* ir "On a bus" iš albumo *Yara*. Mišrių metrų ypač padaugėjo paskutiniuose albumuose. Improvizacijų melodika grindžiama arabų dermėmis – makamais.

Savo albume *Nafas* ir *Tarab* R. Abu-Chalilis gausiai naudoja najų (ilgoji turkų fleita). 1995 metais R. Abu-Chalilio įrašytame albume „Arabų valsas“ (Arabian Waltz) griežia styginių kvartetas (Balanescu kvartetas), ūdas, tūba bei dafas (rėminis būgnas).

2004 metais R. Abu-Chalilis įrašė albumą *Morton's Foot*. Jame griežia akordeonistas Lucianas Biondinis, dainuoja Sardinijos dainininkas Gavinas Murgia (tradicinis gerklinis dainavimas, primena tibetiečių vienuolių giedojimą). Šiam albumui būdinga keistų, egzotiškų muzikos garsų sintezė.
Albumą *Journey to the Centre of an Egg* (2005 m.) įrašė ūdo, fortepijono bei mušamųjų trio.
Muzikos kritikai visada labai palankiai atsiliepia apie Rabio Abu-Chalilio muzika. Vienoje iš albumo *Blue Camel* recenzijų rašoma: „... savo šaknis įleidusi į žemę, Rabio Abu-Chalilio muzika panaši į milžinišką medį, kurio šakos išsiskleidža į visas puses ir kartu krypsta į dangų...“

## Diskografija
* *Compositions & Improvisations* (MMP, 1981)
* *Bitter Harvest* (MMP, 1984)
* *Between Dusk And Dawn* (MMP, 1987; Enja Records, 1993)
* *Bukra* (MMP, 1988; Enja Records, 1994)
* *Nafas* (ECM, 1988)
* *Roots & Sprouts* (MMP/Enja Records, 1990)
* *World Music Orchestra: East West Suite* (Granit Records, 1990)
* *Al-Jadida* (Enja Records, 1990)
* *Blue Camel* (Enja Records, 1992)
* *Tarab* (Enja Records, 1992)
* *The Sultan's Picnic* (Enja Records, 1994)
* *Arabian Waltz* (Enja Records, 1996)
* *Odd Times* (Enja Records, 1997)
* *Yara* (Enja Records, 1998)
* *The Cactus of Knowledge* (Enja Records, 2001)
* *Il Sospiro* (Enja Records, 2002)
* *Morton's foot* (Enja Records, 2004)
* *Journey to the Centre of an Egg* (Enja Records, 2005)
* *Songs for Sad Women* (Enja Records, 2007)
* *Em Portugues* (Enja Records, 2008)
* *Selection* (Enja Records, 2009)

## Nuorodos
* Oficialus myspace.com puslapis
* albumo „Blue Camel" pristatymas svetainėje „Bernardinai.lt“
* Rabih Abou-Khalil puslapis ENJA Records svetainėje 
* Rabih Abou Khalil svetainėje „viskas apie džiazą (All About Jazz)
* Arabų kilmės Vokietijos menininkai: Rabih Abou-Khalil
* Nuotraukos: Rabih Abou Khalil & Termites at work - 2007 jazzit